《从征古州蛮回途纪驿二十三首 其四 潼安》
明代·管讷

早行今几里，又说次潼安。古驿烟中入，前山雨里看。

江回逢断洑，水落见危滩。浊酒虽非嗜，聊持破晓寒。

作者简介：明松江府华亭人，字时敏。少即能诗。洪武中征拜楚王府纪善，迁左长史，事王二十余年，以忠谨闻。年七十余致仕，楚王请留居武昌，禄养终身。有《蚓窍集》。